《迈陂塘 同袁楫山、王兰林游湘湖》
清代·姚燮

放轻桡、狎鸥亭外，旧游历历堪指。明漪拓镜双堤抱，不尽芦黄指紫。

风骤起。有碧眼鸬鹚，拍阵空烟底。乱冈平迤。甚剩叶多凋，老苔半褪，萧索到如此。

重来客，已减年时豪致。良朋相对差喜。江飙拂落山楼磬，一振酒边颓气。

秋尽矣。叹天阔云荒，倦雁归无计。呼船回舣。尽鱼罩横塘，菱歌满汊，斜日画凉意。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。